Diari Oficial de la Generalitat Valenciana


Sumari del DOGV 2815, del 28-08-1996 (1996/839062)

ORDRE de 9 d'agost de 1996, de la Conselleria d'Economia i Hisenda, per la qual s'estableix el Pla de Racionalització de les Cooperatives amb Secció de Crèdit per a 1996.
--------------------------------------------------------------------------------------------------------------------------------------------------------------------------

### Dades del document

Número de DOGV
:   2815

Data del DOGV
:   28-08-1996

Secció del DOGV
:   ALTRES DISPOSICIONS

Número del document
:   1996/839062


Data del document
:   09-08-1996

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE de 9 d'agost de 1996, de la Conselleria d'Economia i Hisenda, per la qual s'estableix el Pla de Racionalització de les Cooperatives amb Secció de Crèdit per a 1996.   
L'any passat es va establir, per primera vegada, un Pla de Racionalització del Sector del Crèdit Cooperatiu Valencià, a la vista de la situació econòmica que estaven travessant algunes cooperatives amb secció de crèdit i considerant que la situació patrimonial en què es trobaven algunes d'aquestes entitats podia comportar problemes a la resta d'entitats sanejades, arran d'una pèrdua de confiança dels dipositants en la solidesa del sector.  
Tenint en compte que algunes entitats no pogueren acollir-se a les ajudes habilitades en el pla esmentat per no reunir els requisits establerts en aquest, s'ha considerat convenient oferir una nova possibilitat perquè les entitats amb dificultats puguen iniciar un procés que conduesca a la restitució d'una part significativa dels dipòsits, que en l'actualitat es troben seriosament compromesos.  
Per tot això, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià  
ORDENE  
Capítol I  
Pla de Racionalització de les Cooperatives  
amb Secció de Crèdit  
Article 1. Aprovació del pla  
S'aprova aquest Pla de Racionalització de les Cooperatives amb Secció de Crèdit per a 1996, que inclou les condicions i els requisits per a l'accés a les ajudes públiques que s'hi recullen.  
Article 2. àmbit  
Sense perjudici del que disposa la disposició addicional d'aquesta ordre, podran acollir-se a aquest pla de racionalització les Cooperatives amb Secció de Crèdit que estiguen inscrites en el Registre Especial que hi ha a l'Institut Valencià de Finances i per a les quals, trobant-se en situació de dèficit patrimonial, no resulte factible l'establiment d'un pla de viabilitat.  
Article 3. Objectius  
Aquest pla d'actuació excepcional pretén afrontar la racionalització de les cooperatives amb secció de crèdit, mitjançant el foment de la integració en unitats més sòlides i rendibles, i la desaparició d'aquelles entitats la presència de les quals en el mercat oferesca un escàs valor afegit per als socis de les cooperatives i en canvi supose un seriós risc per als dipositants per la seua inviabilitat econòmica.  
Article 4. Exigència de responsabilitat  
Quan hi haja indicis suficients que en el deteriorament de la situació econòmica de la cooperativa haja influït notablement, per acció o omissió, l'actuació negligent, dolosa o culpable del seu Consell Rector, d'algun dels seus membres, o de personal directiu, la concessió de les ajudes previstes en aquesta ordre estarà condicionada al fet que els seus socis adopten l'acord i exercesquen les accions necessàries d'exigència de responsabilitat i, si escau, reparació o indemnització contra les persones presumptament responsables. Si no fos possible acreditar el compliment del requisit indicat anteriorment, serà suficient que una majoria de dipositants exercesquen les accions de reparació o indemnització corresponents.  
El requisit d'exigència de responsabilitat, reparació o indemnització podrà considerar-se complert quan s'haja incoat un procediment penal pels mateixos fets.  
Article 5. Beneficiaris  
1. Podran ser beneficiaris de les ajudes previstes en aquesta ordre els intermediaris financers que assumesquen els actius i passius de les seccions de crèdit de cooperatives que es troben en la situació descrita en l'article 2 d'aquesta ordre. Per a això, l'assemblea general de socis de la cooperativa haurà d'acordar la cessió d'actius i passius de la Secció de Crèdit, d'acord amb el que es preveu en els articles 65 i 65.bis de la Llei 11/1985, de 25 d'octubre, de la Generalitat Valenciana, de Cooperatives de la Comunitat Valenciana, modificada per la Llei 3/1995, de 2 de març.  
2. Les ajudes tindran per objecte la compensació a l'intermediari financer cessionari de l'assumpció del dèficit resultant de la diferència entre el valor dels actius i els passius cedits.  
Article 6. Criteris d'actuació  
Els criteris d'actuació seran els següents:  
a) La cessió d'actius i passius de la Secció de Crèdit a un intermediari financer, no suposarà l'assumpció per aquest de possibles passius contingents.  
b) Les cooperatives amb secció de crèdit liquidaran la resta de les seccions de la cooperativa, llevat que es justifique davant l'Institut Valencià de Finances la necessitat i la idoneïtat de la seua permanència per al millor servei al seus socis.  
c) Per raons d'índole social o comercial, l'intermediari financer cessionari podrà assumir, totalment o parcialment, l'import de la quitança corresponent als dipositants, a què fa referència l'apartat 4 de l'article 8 d'aquesta ordre.  
d) Per a la determinació de la quantitat que en concepte de quitança han d'assumir els dipositants, s'aplicarà un mateix percentatge de reducció al volum dels dipòsits mantinguts per cadascun d'ells.  
e) L'Institut Valencià de Finances sol·licitarà els informes que considere necessaris a aquelles conselleries a les que la normativa vigent atribuesca competències en la matèria.  
Article 7. Requisits previs per a la concessió de les ajudes  
Sense perjudici del que estableix l'article 4 d'aquesta ordre, seran requisits previs els fets següents:  
a) Que les entitats cedent i cessionària sol·liciten acollir-se a les ajudes previstes en aquesta ordre.  
b) Assumpció pels titulars dels dipòsits d'almenys la meitat del dèficit patrimonial ajustat de la Secció de Crèdit, mitjançant la subscripció d'un acord de liquidació reflectit en document públic, en el qual s'assenyale, almenys:  
- Nom i cognoms del dipositant  
- Número d'identificació fiscal  
- Tipus de comptes  
- Posicions deutores compensades  
- Saldo de cadascun dels comptes  
- Altres titulars de cada compte  
- Règim de disposició  
- Import que s'accepta en concepte de quitança, condicionat al que estableix l'apartat 3 de l'article quinze d'aquesta ordre.  
- Cessió expressa a favor de la Generalitat Valenciana de la totalitat dels drets que per import de la quitança poguessen mantenir com a creditors, sense menyscapte de les quantitats que eventualment percebien com a conseqüència de les accions de responsabilitat o reparació de danys contra els membres del Consell Rector o el personal directiu, que en tot cas, correspondran als demandants.  
c) Per a les cooperatives amb Secció de Crèdit es requerirà l'adopció per l'assemblea general de sengles acords d'aprovació del projecte d'escissió, fixat en un conveni previ amb l'intermediari financer cessionari, i de dissolució de la Secció de Crèdit, mitjançant la cessió d'actius i passius, d'acord amb el que estableixen els articles 5 i 6 d'aquesta ordre.  
Article 8. Import que cal subvencionar  
1. A efecte del que preveu aquesta ordre, la determinació del dèficit patrimonial ajustat de la secció de crèdit serà efectuada per l'Institut Valencià de Finances.  
2. Amb caràcter previ, els saldos mantinguts per qualsevol titular en els comptes de dipòsit, seran compensats amb les posicions deutores vençudes que mantinga, tant en qualitat d'acreditat com d'avalista.  
3. Les possibles indemnitzacions pactades amb membres del consell rector o personal directiu de l'entitat, no seran objecte de subvenció, per la qual cosa l'eventual pagament correrà íntegrament a càrrec dels dipositants, mitjançant quitança, com a càrrega addicional a l'establerta en la lletra següent.  
4. Una vegada deduït del dèficit les possibles indemnitzacions, els titulars dels dipòsits assumiran, almenys, el 50 per cent del dèficit patrimonial ajustat de la secció de crèdit, a través del quitança proporcional en els seus dipòsits.  
5. La part restant del dèficit patrimonial de la secció de crèdit serà coberta per la Generalitat, a través de la concessió d'una subvenció a l'intermediari financer cessionari.  
6. En el supòsit que entre els actius de la secció de crèdit es troben crèdits a altres seccions de la cooperativa, el patrimoni conjunt de la qual siga negatiu, per a la valoració se seguirà el procediment següent:  
a) Es determinarà el dèficit patrimonial comptable de les seccions prestatàries.  
b) Es realitzarà valoració dels seus béns immobles, i es calcularan les potencials plusvàlues que s'obtindrien en el cas de procedir a l'alienació.  
c) Les plusvàlues potencials calculades en el punt anterior es deduiran del dèficit patrimonial comptable, i s'obtindrà el dèficit ajustat.  
d) Fins a la xifra de dèficit ajustat de les seccions prestatàries es condonarà el crèdit a aquestes, que haurà de ser aprovada en assemblea general de socis i l'intermediari financer cessionari haurà de conèixer expressament aquesta circumstància en l'escriptura de cessió d'actius i passius. Per la resta del crèdit, l'intermediari financer cessionari podrà exigir garantia hipotecària dels béns d'actiu fix de la cooperativa, o garantia personal dels socis de les seccions prestatàries.  
7. A l'aportació de la Generalitat Valenciana es deduiran tots aquells recursos que, si escau, puguen aportar altres institucions públiques.  
8. En el supòsit que el patrimoni conjunt de la resta de seccions de la cooperativa, incloses les potencials plusvàlues deduïdes de la manera descrita en la lletra c) de l'apartat 6 anterior, resulte positiu, el seu import es deduirà del dèficit patrimonial de la Secció de Crèdit, i resultarà el dèficit ajustat que s'assumirà d'acord amb el que s'estableix en els apartats 4 i 5 anteriors.  
Article 9. Documentació  
1. Sense menyscapte del que disposa l'article onze d'aquesta ordre, per a l'obtenció de les ajudes públiques s'haurà de presentar la documentació següent:  
a) Sol·licitud de l'ajuda pública, subscrita per les entitats cedent i cessionària.  
b) El document públic referit en la lletra b) de l'article set d'aquesta ordre.  
c) La certificació dels acords de l'assemblea general referits en la lletra c) de l'article set d'aquesta ordre, i l'escriptura pública de cessió d'actius i passius, que inclourà íntegrament el conveni.  
d) Llistat de les inversions creditícies, que reflecteix les posicions dels deutors, tant en qualitat de titular com d'avalista.  
e) Documentació suficientment acreditativa de la titularitat dels dipòsits.  
2. En el supòsit que en la cooperativa s'haguessen produït les actuacions previstes en l'article quatre d'aquesta ordre:  
a) Certificat de l'acord dels socis, o dels dipositants, d'adopció de les accions d'exigència de responsabilitat i, si escau, reparació o indemnització.  
b) Còpia de la demanda presentada davant l'òrgan judicial competent.  
Capítol II  
Disposicions generals  
Article 10. Dotació pressupostària  
La dotació pressupostària per al finançament d'aquest Pla de Racionalització de les Cooperatives amb Secció de Crèdit en l'exercici 1996 suma dos-cents setanta-cinc milions de pessetes, a càrrec del programa 724.10, «Pla de suport empresarial», i a la línia pressupostària, el codi comptable de la qual és el 1646.  
Article 11. Documentació complementària  
1. Les sol·licituds de les ajudes previstes en aquesta ordre hauran de dur adjunta la documentació que disposa l'article 9.  
2. A més haurà d'acreditar-se que l'entitat receptora de la subvenció es troba al dia de les seues obligacions tributàries i amb la Seguretat Social, d'acord amb la normativa vigent. Igualment, haurà d'estar al dia amb les obligacions administratives que, si escau, es tinguen amb la Generalitat Valenciana.  
3. Així mateix, es facilitarà la documentació referent a la sol·licitud i, si escau, a l'obtenció de subvencions o ajudes procedents de qualsevol administració o ens públic.  
4. A més de la documentació requerida, l'Institut Valencià de Finances queda facultat per a sol·licitar, en cada cas, la documentació complementària que estime convenient.  
Article 12. Presentació de sol·licituds  
La sol·licitud, juntament amb la documentació requerida, es dirigirà a l'Institut Valencià de Finances, plaça de Nàpols i Sicília, número 6, 46792 València, sense prejudici del que disposa la Llei de Règim Jurídic de les Administracions Públiques i del Procediment Administratiu Comú, quant al lloc de presentació.  
Article 13. Termini  
El termini de presentació de sol·licituds de concessió de les ajudes regulades per aquesta ordre acabarà el 30 de setembre de 1996.  
Article 14. Tramitació  
La tramitació de les ajudes previstes en aquesta ordre serà realitzada per l'Institut Valencià de Finances, que emetrà les corresponents propostes de resolució de concessió i de resolució de pagament.  
Article 15. Resolució  
1. El conseller d'Economia i Hisenda dictarà les resolucions sobre les sol·licituds de subvenció rebudes, sense perjudici del que estableix l'apartat 4 de l'article 46 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana.  
2. El termini màxim per a dictar resolucions serà fins el 31 d'octubre de 1996. Si en aquest termini no es dicta cap resolució, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que se li formulen.  
3. En el supòsit que l'import que ha de subvencionar la Generalitat a què es refereix l'apartat 5 de l'article 8 d'aquesta ordre, excedesca de la consignació pressupostària habilitada amb aquesta finalitat, aquesta quantitat es distribuirà a prorrateig entre les sol·licituds presentades que reunisquen els requisits establerts per a la concessió de la subvenció; en aquest cas, el quitança que haurà d'efectuar-se als dipositants augmentarà en la quantitat corresponent. Tot això en aplicament del que preveu la lletra c, apartat 11 de l'article 47 del text refós de la Llei d'Hisenda Pública de la Generalitat Valenciana.  
Article 16. Situacions concursals  
1. El desenvolupament d'un procediment concursal en una cooperativa amb secció de crèdit no impedirà l'aplicació d'aquesta ordre, en el marc de la legislació vigent.  
2. Les referències incloses en aquesta ordre als acords, la documentació i els òrgans socials de les cooperatives s'entendran realitzades als equivalents en els procediments concursals. En particular, en situacions de fallida, la presentació de la sol·licitud pel comissari de la fallida podrà iniciar l'expedient administratiu, sense perjudici del compliment de la resta dels requisits exigits en aquesta ordre.  
3. Quan una cooperativa es trobe en una situació concursal, no serà imprescindible la cessió d'actius i passius a una altra entitat financera, i es podrà plantejar pels òrgans competents i amb les majories requerides, si escau, alguna altra fórmula que permeta la restitució d'una part dels dipòsits, sempre que l'import que ha de subvencionar l'administració no excedesca del calculat d'acord amb el que estableix l'article vuit d'aquesta ordre.  
Article 17. Revisió de la subvenció  
La subvenció concedida podrà ser revisada, i exigit el seu reintegrament, en el supòsit que l'administració comprovés que l'entitat financera cessionària hagués destinat la subvenció rebuda a una finalitat distinta d'aquella per a la qual fou concedida, o exigit als dipositants una quitança superior o compromís addicional als resultants de l'aplicació d'aquesta ordre.  
DISPOSICIó ADDICIONAL  
1. També podran acollir-se a les ajudes regulades en aquesta ordre, aquelles cooperatives de crèdit que, inscrites en el Registre de Cooperatives de Crèdit de la Comunitat Valenciana, que hi ha a l'Institut Valencià de Finances, no es troben adherides al Fons de Garantia de Dipòsits de Cooperatives de Crèdit.  
2. A aquest efecte, els seran aplicables les normes contingudes en aquesta ordre, i totes les referències que en les disposicions es realitzen a les seccions de crèdit han d'entendre's, si escau, ampliades a les cooperatives de crèdit.  
DISPOSICIONS FINALS  
Primera  
Excepcionalment, i atenent raons de notori interès social, econòmic o de força major, es podran ampliar els terminis que s'assenyalen en els articles tretze i quinze, apartat 2, d'aquesta ordre.  
Segona  
La concessió i la quantia de les ajudes regulades en aquesta ordre estarà condicionada, a més del compliment del requisits que en cada cas s'indiquen, a l'existència de crèdit pressupostari habilitat amb aquesta finalitat pels pressupostos de la Generalitat Valenciana  
En cap cas s'imputaran les sol·licituds desestimades per aquesta causa a exercicis econòmics posteriors, llevat autorització expressa del Consell de la Generalitat Valenciana.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 9 d'agost de 1996  
El conseller d'Economia i Hisenda,  
JOSÉ LUIS OLIVAS MARTíNEZ